ผู้ว่าราชการกรุงเทพมหานคร ยืนยันสามารถควบคุมเหตุเพลิงไหม้โรงงานในนิคมอุตสาหกรรมลาดกระบังได้แล้ว
พลตำรวจเอก อัศวิน ขวัญเมือง ผู้ว่าราชการกรุงเทพมหานคร เปิดเผยภายหลังลงพื้นที่ติดตามสถานการณ์เพลิงไหม้โรงงานในนิคมอุตสาหกรรมลาดกระบัง ว่า โชคดีที่ไม่มีผู้ได้รับอันตราย ขณะนี้สถานการณ์ไม่น่ามีอะไรแล้ว เนื่องจากจุดที่ห่วงที่สุดคือจุดที่มีการเก็บถังแอลกอฮอล์กว่า 100 ถัง ที่อยู่ด้านนอก ซึ่งเกรงว่าหากไฟลามถึงอาจไม่สามารถควบคุมเพลิงได้ แต่ขณะนี้เจ้าหน้าที่สามารถควบคุมเพลิงไหม้ได้แล้ว และไฟยังลุกลามไปไม่ถึงจุดดังกล่าว แต่ยังคงต้องฉีดโฟมเลี้ยงไว้อย่างต่อเนื่อง เชื่อว่าไม่น่ามีปัญหา อย่างไรก็ตาม ได้สั่งให้มีทีมเจ้าหน้าที่ดับเพลิงยังคงเฝ้าระวังสถานการณ์ตลอดคืนนี้ ขอให้ประชาชนคลายกังวลได้